Lepingu artikli 20 lõike 3 kohaselt tuleb eespoolnimetatud kaubandusstandardis esitatud kvaliteedi- ja puhtusekriteeriumide standardeid, mille liikmete nõukogu on vastu võtnud, kohaldada liikmete rahvusvahelise kaubanduse suhtes. Euroopa Parlamendi ja nõukogu määruse (EL) nr 1308/2013 artikli 75 lõike 5 punkti e kohaselt tuleb turustamisstandardites arvesse võtta rahvusvaheliste asutuste vastu võetud standardsoovitusi. Seetõttu mõjutavad lisas esitatud otsused ELi õigust, kuna need toovad kaasa komisjoni määruse (EMÜ) nr 2568/91 muutmise.

Rahvusvahelises oliivinõukogus on praegu 18 liiget ning kokku 1 000 osaluskvoodist on Euroopa Liidul neid 678.

Liikmete nõukogu on rahvusvahelise oliivinõukogu kõrgeim ja otsuseid tegev organ. Ta kasutab kõiki volitusi ning täidab kõiki ülesandeid, mida on vaja käesoleva lepingu eesmärkide saavutamiseks. Lepingu osalisena on Euroopa Liit rahvusvahelise oliivinõukogu liige ja on esindatud liikmete nõukogus. Liikmete nõukogu teeb otsuseid konsensuse alusel. Kui konsensust ei saavutata, loetakse kaubandusstandardit käsitlevad otsused vastuvõetuks, kui neid ei lükka tagasi vähemalt üks neljandik liikmeid või üks või mitu sellist liiget, kelle osaluskvootide arv on kokku vähemalt 100.

2015. aasta rahvusvahelise oliiviõli- ja lauaoliivilepingu (edaspidi „leping“) eesmärgid on: i) püüelda oliiviõli, oliivijääkõli ja lauaoliivide füüsikalis-keemilisi ja organoleptilisi omadusi käsitlevate riiklike ja rahvusvaheliste õigusnormide ühtlustamise poole, et kõrvaldada kõik kaubandustõkked, ii) tegeleda füüsikalis-keemilise ja organoleptilise analüüsiga, täiendamaks teadmisi oliivitoodete koostise ja kvaliteediomaduste kohta, et koondada rahvusvahelised normid, ning iii) tugevdada rahvusvahelise oliivinõukogu rolli oliivide ja oliiviõli valdkonna rahvusvahelise teaduskogukonna tipptaseme foorumina.

–vaadatakse läbi analüüsimeetod COI/T.20/Do. nr 28 (Determination of the content of waxes, fatty acid methyl esters and fatty acid ethyl esters by capillary gas chromatography – Vahade, rasvhapete metüülestrite ja rasvhapete etüülestrite sisalduse määramine kapillaargaasikromatograafiaga), et lisada alternatiivne analüüsimeetod ning teha mõned väiksed muudatused kasutusel olevasse meetodisse.

Komisjoni ja liikmesriikide oliiviõlisektori teadus- ja tehnikaeksperdid on eespool nimetatud otsuseid põhjalikult arutanud. Kõnealused otsused aitavad oliiviõlistandardeid rahvusvaheliselt ühtlustada ja loovad raamistiku, millega tagatakse aus konkurents oliiviõlisektori toodetega kauplemisel. Seepärast tuleks neid otsuseid toetada.

Eespool osutatud otsused on seega kooskõlas liidu poliitika eesmärkidega seoses Euroopa Parlamendi ja nõukogu määruse (EL) nr 1308/2013 II osa II jaotises sätestatud põllumajandustoodete turustamisstandarditega.

Rahvusvahelise oliivinõukogu liikmete nõukogu 2022. aasta novembri istungi päevakord on veel koostamisel ja on võimalik, et päevakorda lisatakse teisigi liidu õigustikku mõjutavaid otsuseid. Oliivinõukogu liikmete nõukogu tõhusa, aluslepingute sätetele vastava töö tagamiseks täiendab ja/või muudab komisjon õigel ajal käesolevat ettepanekut, et nõukogu saaks ka lisatavate otsuste suhtes seisukoha võtta.

Võttes arvesse otsustusprotsessi rahvusvahelise oliivinõukogu liikmete nõukogus, on liidu seisukoht vajalik lisas esitatud otsuste vastuvõtmiseks.

4.Õiguslik alus

4.1.Menetlusõiguslik alus

4.1.1.Põhimõtted

Euroopa Liidu toimimise lepingu (ELi toimimise leping) artikli 218 lõike 9 kohaselt võetakse vastu otsused, millega kehtestatakse „lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“

Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse alusel siduvad, kuid mis „võivad mõjutada otsustavalt liidu seadusandja vastu võetud õigusaktide sisu“.

4.1.2.Kohaldamine käesoleval juhtumil

Liikmete nõukogu on rahvusvahelise oliiviõli- ja lauaoliivilepingu alusel loodud organ.

Aktid, mis liikmete nõukogu peab vastu võtma, on õigusliku toimega aktid. Vastavalt lepingu artikli 20 lõikele 3 muutuvad kavandatud õigusaktid rahvusvahelise õiguse raames siduvaks ning neil võib olla otsustav mõju ELi õigusaktide sisule, nimelt määrusel (EL) nr 1308/2013 põhinevatele delegeeritud õigusaktidele ja rakendusaktidele seoses oliiviõli turustamisstandarditega. See tuleneb asjaolust, et määruse (EL) nr 1308/2013 artikli 75 lõike 5 punkti e kohaselt tuleb turustamisstandardites arvesse võtta rahvusvaheliste asutuste vastu võetud standardsoovitusi.

Kavandatav akt ei täienda ega muuda lepingu institutsioonilist raamistikku.

Seepärast on esildatud otsuse menetlusõiguslik alus ELi toimimise lepingu artikli 218 lõige 9.

4.2.Materiaalõiguslik alus

4.2.1.Põhimõtted

ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatud akti eesmärgist ja sisust, mille kohta liidu nimel seisukoht võetakse. Kui kavandatud aktiga taotletakse kahte eesmärki või reguleeritakse kahte valdkonda ning üht neist võib pidada peamiseks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.

4.2.2.Kohaldamine käesoleval juhtumil

Kavandatava akti peamine eesmärk ja sisu on seotud ühise kaubanduspoliitikaga. Seepärast on esildatud otsuse materiaalõiguslik alus ELi toimimise lepingu artikli 207 lõige 4.